Հաջորդ օրն առավոտյան Վարդանը ներկայացավ Ինգլիզ Սարայի՝ Մեծ Բրիտանիայի դեսպանատուն, որը գտնվում էր Ղալաթիասարայի խաչմերուկում։ Ոչ այնքան վաղուց Օսմանյան կայսրության մայրաքաղաքը վերադարձած անգլիացիները դեռևս լրիվ չէին տեղավորվել, և այգում զինվորների հսկողության ներքո մեքենաներ էին կանգնած։ Մարդիկ, որոնցից շատերը հայերեն էին խոսում, հերթ էին կանգնել վիզա ստանալու համար։ Վարդանը մոտեցավ դռնապանին, որը չէր համոզվում և պնդում էր, որ նա պետք է նախապես պայմանավորվեր հանդիպման մասին։ Վարդանն ասաց, որ ինքը գալիս էր Մակ Ջիլի կողմից շատ կարևոր գործով։ Շփոթված ծառայողը որոշեց դիմել իր վերադասներին։ Մի քանի րոպե անց նա ժպտալով վերադարձավ և ուղեկցեց Վարդանին կապույտ պաստառներով պատված նախասրահը, ուր փակցված էր Գևորգ Հինգերորդի դիմանկարը։